Αμαζόνες

Αμαζόνες

Amazons

Στην αρχαία εποχή υπήρχε ο θρύλος ότι ένα έθνος γυναικών ζούσε στην περιοχή της Μικράς Ασίας μεταξύ των ποταμών Θερμώδοντα και Φάσιδα.

Γενικά
Οι αρχαίοι Έλληνες φαντάζονταν τις Αμαζόνες σαν πανέμορφες γυναίκες, οργανωμένες με αυστηρό στρατιωτικό σύστημα, καταπληκτικές ιππεύτριες και άγριες στον πόλεμο και στις μάχες.

Οι Αμαζόνες από μικρές έκοβαν το ένα τους μαστό για να μπορούν να τεντώνουν ελεύθερα το τόξο τους.

Υπάρχει μεγάλη πιθανότητα οι Αμαζόνες να αποτελούν την μυθολογική μετεξέλιξη (ηχώ) του λαού των Χετταίων.

Ηγεμονίδες των Αμαζόνων
Οι διασημότερες ηγεμονίδες των Αμαζόνων είναι:
 * Μύρινα
 * Ιππολύτη
 * Αντιόπη
 * Πενθεσίλεια
 * Θάληστρις

Πόλεμοι με τις Αμαζόνες
Πάντοτε έφιππες αγωνίστηκαν στον Τρωικό πόλεμο με το μέρος των Τρώων με αρχηγό τους την περίφημη Πενθεσίλεια, που την αγάπησε και τη σκότωσε ο Αχιλλέας. Ο Όμηρος λέει πως οι Αμαζόνες συγκρούστηκαν με το Βελλερεφόντη που τις εξόντωσε, ενώ ο Πίνδαρος συμπληρώνει πως τις σκότωσε με τα βέλη του, που τα έριχνε από ψηλά, πάνω στο φτερωτό του άλογο, τον Πήγασο. Ο θρύλος για τις υπέροχες Αμαζόνες είχε πάρει τεράστια έκταση στον αρχαίο κόσμο. Στη χώρα τους, ο μύθος λέει, ότι έφτασε κάποτε ο Ηρακλής, με εντολή του Ευρυσθέα, να πάρει τη ζώνη της βασίλισσάς τους της Ιππολύτης και να τη μεταφέρει στις Μυκήνες. Οι Αμαζόνες όμως αντιστάθηκαν άγρια στην απαίτηση του Ηρακλή, που, για να επιτύχει στο σκοπό του, σκότωσε τη βασίλισσα και της πήρε την περίφημη ζώνη.

Μητριαρχία
Τις Αμαζόνες τις θεωρούσαν κόρες του Άρη, του Θεού του πολέμου, εξαιτίας της πολεμικότητας και της μαχητικότητας που τις διάκρινε. Ο μύθος των πολεμικών αυτών γυναικών στον αρχαίο ελληνικό κόσμο φαίνεται ότι είναι ανάμνηση του παλιού καθεστώτος της μητριαρχίας - της κυριαρχίας δηλαδή των γυναικών στην κοινωνική, πολιτική και στρατιωτική ζωή - που επικράτησε στα προϊστορικά χρόνια πριν από το καθεστώς της πατριαρχίας.

Βυζαντινοί Θρύλοι
Οι θρύλοι για την ύπαρξη των γυναικοκρατούμενων πολιτειών με Αμαζόνες ήταν διαδεδομένοι και στα χρόνια του Βυζαντίου και στο μεσαίωνα. Στα ακριτικά τραγούδια αναφέρονται οι σκληροί αγώνες του ήρωα Διγενή Ακρίτα με την Αμαζόνα Μαξιμώ, που ο λαός τη φαντάστηκε σαν μια υπερφυσική ύπαρξη, αρρενωπή με ένα μαστό, Γι' αυτό και την ονόμαζε και "Μονοβύζω".

Εσωτερική Αρθρογραφία

 * Αμαζόνες και Χετταίοι
 * Βελλεροφόντης
 * Βελλεροφόντης και Άγαστος

Βιβλιογραφία

 * Διόδωρος 2, 45, 1 κ.ε. και 3, 52-55
 * Απολλώνιος ο Ρόδιος 2, 370-387 και 2, 905-1000
 * Απολλόδωρος 2, 98